Для фаната сучаснага мастацтва стылістыка яе ілюстрацый падалася б кансерватыўнай. Так нашы мастакі працавалі яшчэ ў 1950-я гады, калі пра іншае мастацтва мала хто здагадваўся, а інструментарый складаўся з алоўка і пэндзля. У работах спадарыні Алены няма нічога ад камп’ютарнай анімацыі, яе не вабяць багатыя фактуры і складаныя кампазіцыйныя пабудовы. Ніякіх спецыяльных эфектаў дзеля прыцягнення глядацкай увагі! Алена Карповіч малюе як бачыць і даводзіць сваёй творчасцю, што сапраўдную прыгажосць можна перадаць праз самыя простыя рэчы і з’явы, распавядаючы пра іх простай і зразумелай мастацкай мовай.